钦定古今图书集成/方舆汇编/职方典/第1070卷 > 《韦斋记》罗从彦
## 钦定古今图书集成/方舆汇编/职方典/第1070卷 > 《韦斋记》罗从彦

岁在癸卯之中秋，朱乔年得尤溪尉，尝治一室，聚群
书，宴坐寝休其间。后知《大学》之渊源，异端之学无所
入于其心，自谓辩急害道，名其空曰“韦斋”，取古人佩
韦之义。泛观古人，有以物为戒者，有以言为戒者，有
以人为戒者，所谓佩韦以物为戒者，人之大患在于
不知过知而思自改，于是有戒焉。非贤者能之乎？予
始以困掩，未能遂志，因作“舫斋陆海”中，且思古人所以进此道者，必有由而然。久之，乃喟然叹曰：“自孟轲
没，更历汉唐，廖廖千载，讫无其人。间有能自树立者，
不越注心于外，崇尚世儒之语而已。与之游孔氏之
门，入于尧舜之道，其必不能至矣。”夫《中庸》之书，圣门
学者尽心以知性、躬行以尽性者；而其始则曰：“喜怒
哀乐之未发谓之中”，其终则曰：“夫焉有所倚，肫肫其
仁，渊渊其渊，浩浩其天。”此言何谓也？差之毫厘，谬以
千里，故《大学》之道，在知其所止而已。苟知所止，则学
知所先后，不知所止，则于学无自而进矣。漆雕开之
学，曰：“吾斯之未能信。”曾点之学，曰：“异乎三子者之撰。”
颜渊之学，曰：“回虽不敏，请事斯语。”而孔子说开与点，
称颜渊以庶几，盖许其进也。此予之所自勉者也。故
以圣学，则莫学而非道；以俗学，则莫学而非物。乔年
才高而知明，其刚不屈于俗，其学也方进而未艾。斋
成之明年，使人来求记于予。予辞以不能则非朋友
之义，欲蹈袭世儒之语，则非吾心。故以其常所自勉
者并书之，使夫人知其在此不在彼也。或曰：“韦斋之
作，终无益于学也耶？”曰：“古之人固有刻诸盘盂，铭诸
几杖，置金人以戒多言，置攲器以戒满，圣人皆有取
焉。苟善取之，则韦斋之作，不无补也。”